महागठबंधन की रैली में कहा- दोनों आरक्षण विरोधी, हम एक रहेंगे तो ये कुछ नहीं कर पाएंगे
Mahagathbandhan Rally Video Update; Nitish Kumar Tejashwi Yadav Vs Amit Shah Bihar Visit गृहमंत्री अमित शाह आज बिहार के बगहा में सभा को संबोधित करेंगे। उधर शाह की सभा से 400 किलोमीटर दूर पूर्णिया में महागठबंधन की महारैली
बिहार के पूर्णिया में शनिवार को महागठबंधन की महारैली हुई। इसमें नीतीश-तेजस्वी समेत महागठबंधन के कई नेता शामिल हुए। रैली को RJD सुप्रीमो लालू यादव ने वर्चुअली संबोधित किया। सिंगापुर से किडनी ट्रांसप्लांट करवाने के बाद लालू फिलहाल दिल्ली में हैं।
लालू ने कहा- भाजपा कोई पार्टी नहीं, वो राष्ट्रीय स्वयंसेवक संघ (RSS) का मुखौटा है। भाजपा और RSS घोर आरक्षण विरोधी हैं। एकजुट रहिए। हम साथ रहेंगे तो ये लोग कुछ नहीं कर पाएंगे। देश से नरेंद्र मोदी सरकार की विदाई का समय आ चुका है। हम और नीतीश एक हो गए हैं। अब हमेशा साथ रहेंगे। 2024 में रिकॉर्ड तोड़ना है।
लालू बोले- मैंने RSS के रथ को रोका था
लालू यादव ने याद दिलाया कि बिहार वालों के साथ मिलकर मैंने RSS के रथ को रोका था। बिहार की करवट पर देश में हवा बदलती है। ये जो RSS है यह गुरु गोलवलकर की पार्टी है। गोलवलकर ने 'बंच ऑफ थॉट्स' में दो खतरनाक बातें लिखी हैं। पहली- काशी विश्वनाथ मंदिर में अगर कोई दलित पूजा करने पहुंच जाए तो उसको जूते से मारकर बाहर करो।
दूसरी- आरक्षण को समाप्त करना चाहिए, इसमें बदलाव करना चाहिए। आरक्षण की कोई जरूरत नहीं है। ये है RSS और BJP का असली चेहरा।
बेटी को किया याद
लालू ने कहा- मेरी बेटी रोहिणी ने मेरे लिए बहुत कुछ किया है। उसने मेरे लिए जो किया वो कोई नहीं कर सकता है। मैं रोहिणी का कर्ज कभी नहीं उतार सकता हूं।
नीतीश बोले- बीजेपी बोलती है, काम कुछ नहीं करती
रैली में नीतीश कुमार ने अमित शाह पर हमला बोला। उन्होंने कहा कि देश पर कब्जा कर लिया है। कोई भी काम देशहित में नहीं कर रहे हैं। बिहार के विकास के लिए कोई काम किया है, लेकिन यहां आकर क्या-क्या बोल दिया कि हमने ये विकास किया-वो विकास। पिछले चुनाव में इन लोगों ने बिहार के विकास के लिए मदद करने का वादा किया था, लेकिन कोई मदद नहीं की।
नीतीश ने फिर विपक्ष के एकजुट होने की बात दोहराई। उन्होंने कहा कि कांग्रेस तय करे कि अगर हम सभी एकजुट हों तो 2024 में भाजपा को 100 से ज्यादा सीटें नहीं मिलेंगी। सीएम ने कहा जीवन भर आप लोगों के हित के लिए काम करेंगे। मेरी कोई व्यक्तिगत इच्छा नहीं है। मेरी ख्वाहिश है कि देश आगे बढ़े, इसके लिए बीजेपी को हराना होगा। बिहार में जैसे हम एकजुट है, वैसे देश में एकजुट होना होगा।
मेरे बारे में कहा गया कि मैंने जॉर्ज फर्नांडिस को धोखा दिया, जबकि हम उनके साथ ही थे। शरद यादव के बारे में कहा कि मैंने उन्हें छोड़ दिया, जबकि आज उनका बेटा यहां बैठा है। उनके निधन पर भी मैं वहां गया। मैंने जॉर्ज फर्नांडिस को भी कभी नहीं छोड़ा। ये लोग बस बोलते रहते हैं। अंत में नीतीश ने कहा कि अब वे लोग जीतन राम मांझी पर लगे है। हम इन्हें कही नही जाने देंगे।
मेरे पिता ने सांप्रदायिक ताकतों के आगे घुटने नहीं टेके: तेजस्वी
नीतीश से पहले तेजस्वी यादव ने रैली को संबोधित किया। उन्होंने कहा कि जैसे हमारे यहां महागठबंधन है। वैसे ही देश में भी महागठबंधन है। आप लोगों की दुआ और प्रार्थना से आज मेरे पिता बिल्कुल ठीक हैं। आज मुझे बहुत खुशी है कि मेरे पिता जी फिर से पुराने अंदाज में नजर आए।
मेरे पिता ने आज तक सांप्रदायिक ताकतों के आगे घुटने नहीं टेके। वो हमेशा उन लोगों से लड़ते रहे। बीजेपी के लोग लीडर नहीं हैं डीलर हैं। ये लोग लोकतंत्र को खत्म करना चाहते हैं। लालू का बेटा भी वचन देता है कि सांप्रदायिक ताकतों के आगे कभी घुटना नहीं टेकेंगे। हम सब सातों पार्टियां मिलकर देश को आगे ले जाएंगे।
एक साथ लड़ेंगे बीजेपी को सबक सीखाएंगे
तेजस्वी ने कहा कि बीजेपी के खिलाफ बोलते ही देश में छापे पड़ जाते हैं। उनसे मिलकर रहने वालों को बचाया जाता है। नीतीश ने बिल्कुल सही समय पर उनका साथ छोड़कर महागठबंधन बना लिया। हम लोग एकजुट होकर लड़ाई लड़ेंगे तो हमारी जीत पक्की है।
उन्होंने कहा कि जब-जब बिहार लड़ता है तब-तब दिल्ली हारता है। नीतीश जी की पार्टी के साथ इन्होंने क्या-क्या नहीं किया। महाराष्ट्र वाला खेल करना चाहते थे, CBI का डर दिखा रहे थे। बिहार की धरती ने बीजेपी को संदेश दे दिया है। जब बिहार कर सकता है तो देश क्यों नहीं कर सकता है।
CM-PM बनने की इच्छा नहीं..बीजेपी के खिलाफ लड़ाई
तेजस्वी ने कहा कि प्रधानमंत्री और मुख्यमंत्री बनने की किसी की इच्छा नहीं है। हमें बस मिलकर इन लोगों को देश से बाहर करना है। अफवाहों पर ध्यान नहीं देना है। 2024 में बीजेपी को सत्ता से बेदखल कर देना है। 24 की लड़ाई संघियों, RSS और भाजपा से लड़ाई है।
मोदी जी ने 2014 में बिहार को विशेष राज्य का दर्जा देने का वादा किया था। मोदी जी हम बिहारी लोग हैं, हमें जुमला मत दीजिए। आपका जमुला बिहार में नहीं चलेगा।
बिहार में जंगलराज नहीं जनता का राज
तेजस्वी यादव ने वाल्मीकि नगर में गृहमंत्री अमित शाह के जंगलराज वाले बयान पर पलटवार किया। उन्होंने कहा कि बिहार में जंगलराज नहीं है जनता का राज है। उन्होंने कहा कि हम सवर्ण, दलित, आदिवासियों सभी को साथ लेकर चलते हैं।
तेजस्वी ने कहा कि हमारी सरकार गंभीर होकर काम कर रही है। इसलिए किसी के बहकावे में मत आइएगा। हम पढ़ाई, सिंचाई, कार्रवाई वाली सरकार देने का काम करेंगे। एक होकर हम लोग आगे चलेंगे। दिल्ली मार्च करेंगे और बीजेपी को सबक सीखाने का काम करेंगे। अमित शाह जी आए हैं, वो सुन ले एक बिहारी सब पर भारी।
नीतीश, लालू और तेजस्वी के भाषण के 5 प्रमुख बातें
नीतीश और तेजस्वी की जुबान फिसली
भाषण के दौरान मुख्यमंत्री नीतीश कुमार और डिप्टी सीएम तेजस्वी यादव की जुबान फिसल गई। तेजस्वी यादव ने अपने स्वागत भाषण में हम पार्टी के राष्ट्रीय अध्यक्ष जीतन राम मांझी का नाम भूल गए। कहा-हम पार्टी के राष्ट्रीय अध्यक्ष ललन सिंह जी। इसी तरह मुख्यमंत्री अपने भाषण के दौरान तेजस्वी यादव को मुख्यमंत्री कह दिया।
ये खबर भी पढ़िए..
बिहार में शाह बोले- नीतीश के लिए भाजपा के सारे दरवाजे बंद, फिर पीएम बनेंगे मोदी 
महागठबंधन की सभा पूर्णिया में हो रही थी। यहां से 500 किमी दूर बगहा के वाल्मीकि नगर में केंद्रीय गृह मंत्री अमित शाह ने सभा की। उन्होंने कहा- अब नीतीश के लिए भाजपा के सारे दरवाजे बंद हो गए हैं। अपने 20 मिनट के भाषण में उन्होंने 12 बार जंगलराज, 36 बार नीतीश और 14 बार लालू का नाम लिया। उन्होंने लोगों से पूछा कि जंगलराज से मुक्ति चाहिए या नहीं। अगर चाहिए तो 2024 में फिर से मोदी जी को प्रधानमंत्री बनाने का निश्चय कीजिए। पूरी खबर पढ़ें
बीजेपी ही नहीं कांग्रेस को ताकत दिखाने की कोशिश; कोर वोटबैंक हासिल करना टारगेट
बिहार में आज महागठबंधन की महारैली है। इसे महागठबंधन की तरफ से 2024 लोकसभा चुनाव प्रचार अभियान की शुरुआत भी माना जा रहा है। इससे भी अहम सियासी गलियारे में चर्चा इस बात की भी है कि महागठबंधन के सभी दल यहां से नीतीश कुमार को बिहार में लोकसभा चुनाव के लिए अपना नेता चुनेंगे। ऐसे में महागठबंधन ने महारैली के लिए सीमांचल को ही क्यों चुना? क्या ये महागठबंधन का बीजेपी को पलटवार है? महागठबंधन की रणनीति क्या है? पढ़िए एक्सक्लूसिव रिपोर्ट…